Eskom wil ontslae raak van peperduur, halfgeboude huiseEskom het verdere finansiering aan die projek intussen gestaak. (Foto: Susan Lombaard) Eskom sê hy is besig om ontslae te raak van ŉ onvoltooide behuisingsprojek naby die Kusile-kragsentrale waarvan die koste reeds R840 miljoen beloop het. Die projek is sedertdien opgeskort. Die voorsitter van die parlementêre portefeuljekomitee oor openbare ondernemings, Khaya Magaxa, het vandeesweek uitgevaar oor ŉ verslag oor nuttelose en verkwistende besteding by Eskom. Die aanvanklike begroting vir die behuisingsprojek was R160 miljoen toe daar in Augustus 2008 met bouwerk begin is. Eskom het in 2019 finansiering aan die projek gestaak, maar teen daardie tyd het die koste reeds ŉ verstommende R840 miljoen bereik. Die Wilge-behuisingskompleks met sy 336 eenhede is gebou om blyplek te verskaf aan werkers terwyl bouwerk aan die Kusile-kragsentrale gedoen word. Dit is egter steeds nie afgehandel nie en Eskom het sedertdien miljarde rande bestee aan huurgeld en vervoer vir sy werkers. Die Wilge-behuisingsprojek het reeds R840 miljoen beloop. (Foto: Susan Lombaard) “Ons veroordeel dit ten sterkste en beskou dit as ŉ ernstige minagting van belastingbetalersgeld. Daar is ŉ behuisingskrisis in talle myndorpe en Eskom het ŉ verantwoordelikheid om ŉ katalisator vir transformasie te wees in die gemeenskappe waar hy bedrywighede het.” Magaxa sê die huise was veronderstel om ŉ nalatenskapprojek te wees wat as voorbeeld moes dien vir ander mynmaatskappye. Die huise was bestem vir werkers betrokke by bouwerk aan die Kusile-kragsentrale. (Foto: Susan Lombaard) Sikonathi Mantshantsha, Eskom-woordvoerder, sê die kragvoorsiener is in gevorderde samesprekings met die departement van menslike nedersettings wat moontlik belang stel om die eiendom te koop. Hy sê ŉ aankondiging sal gedoen word sodra ŉ ooreenkoms bereik is. Mantshantsha sê Eskom het reeds verskeie senior amptenare in verband met die projek en sy talle ongerymdhede aangekla. “Een is skuldig bevind op 13 aanklagte en is in Januarie verlede jaar afgedank. Twee ander het bedank voor ŉ dissiplinêre proses kon plaasvind – een van hulle ŉ halfuur nadat die tugverhoor begin het,” het hy gesê. Eskom is ook besig met siviele stappe om die geld van die amptenare te verhaal en het strafregtelike klagte aanhangig gemaak. “Ons wag gretig op enige inhegtenisnemings en vervolgings in die saak, nes ons doen oor die meer as 100 ander strafregtelike aanklagte wat ons die afgelope drie jaar by die polisie ingedien het,” sê Mantshantsha.